Viskupič, Marián, poslanec NR SR (2022-05-04):
Vážený pán predsedajúci, vážený pán minister, kolegyne, kolegovia, dovolím si pár slov. Práve rokujeme o vystúpení z dvoch bánk, z ktorých naša aktuálna účasť vlastne vyplýva ešte z čias Rady vzájomnej hospodárskej pomoci a sú jednoznačne pod kontrolou Ruskej federácie. Myslím, že pán minister na začiatku povedal dosť faktov, takže ja už len sa skúsim pozrieť na tie dve roviny, ktoré tu máme. Jedna je politická, myslím si, že o tom netreba, netreba veľa rozprávať, momentálne nie je vhodné, aby sme vlastne pokračovali v účasti v oboch týchto bankách, keďže proste Rusko robí agresiu, akú robí. Takisto treba povedať, že k rovnakému kroku sa odhodlali aj ďalšie krajiny, ktoré sú členmi Európskej únie a vystupuje sa z týchto bánk koordinovane. To je, to je vlastne táto rovina politická, ale pozrime sa aj na rovinu ekonomickú, a aj to momentálne dáva zmysel. Treba sa pozrieť na to, že svet sa nejak hýbe. Kedysi sme, áno, boli súčasťou východného bloku, boli sme súčasťou Rady vzájomnej hospodárskej pomoci, tieto banky fungovali. Svet sa zmenil, dnes patríme do Západného sveta, patríme do Európskej únie a veci vznikajú, veci majú aj zanikať. Aj ekonomicky dáva zmysel, aby sme vlastne z týchto bánk vystúpili, veď to tiež viaže nejaké prostriedky aj ľudské a, samozrejme, aj finančné, aby sme v týchto, v týchto bankách teda boli. Treba na rovinu povedať, že miera využitia týchto bánk a ich financovanie nejakých projektov na Slovensku bola dlhodobo veľmi nízka. Úvery pre slovenské subjekty sa fakt dali spočítať na prstoch jednej, maximálne dvoch rúk. Takže toto, takéto čistenie toho priestoru, že to, čo prestalo dávať zmysel, tak dáva zmysel, aby to, aby to skončilo. Treba takisto povedať, že aj tu je nejaká kontinuita, veď v podstate momentálne ministerstvo financií plní uznesenie vlády č. 120 ešte z roku 2015, kde teda už bolo navrhnuté, aby sme vystúpili. To, to bolo presne z tej MBHS banky a čiže v podstate nadväzujeme aj v tomto na rozhodnutie, na rozhodnutie predošlej vlády. Takisto treba povedať, že Medzinárodná banka hospodárskej spolupráce je už od februára 2022 prakticky v technickom defaulte. Peniaze na svoj chod má, no možno do jesene tohto roku, a už teraz ju vlastne opustilo veľa zamestnancov, prakticky, prakticky dá sa povedať, že nefunguje. Čo sa s tými bankami stane? Stane sa to, že s najväčšou pravdepodobnosťou vstúpia do likvidácie, no a uvidíme teda, aké budú finančné dôsledky pre akcionárov. Je to predčasné hodnotiť, samozrejme, pokiaľ sa neukončí proces likvidácie alebo teda samotného nášho vystúpenia. Toľko, toľko k tomu ešte možno jedna vec. Je to medzinárodná zmluva, je potrebných 76 hlasov, aby sme teda potvrdili vystúpenie, a tu vás chcem, kolegynky, kolegovia, veľmi poprosiť, aby sme to nepodcenili. Musím povedať, že na výbore sa, finančnom výbore sa nám nepodarilo prijať uznesenie, keďže teda tiež bola potrebná nadpolovičná väčšina a teda tých sedem potrebných hlasov sme nedosiahli. Samozrejme, kľúčové je to, čo sa stane tuná v pléne. Takže prosím, aby sme dokázali sa aj takto vysporiadať s minulosťou a zároveň, hovorím, sa zbavili aj toho, čo bolo pre nás v podstate dnes už len ekonomická, finančná záťaž a reálne to v slovenskej ekonomike slovenským subjektom v podstate nijak nepomáhalo. Ďakujem pekne za pozornosť.